નોર્વેનું આ મોટામાં મોટું શહેર, ખરા અર્થમાં નોર્વેનું એકમાત્ર મેટ્રોપોલીસ છે. સ્કેન્ડિનેવિયાની આ સૌથી જૂની રાજધાની ઓસ્લો વિશ્વની બીજી બધી રાજધાનીઓ કરતાં વિશિષ્ટ છે. ધમધમતા અદ્યતન મહાનગરના અને શાંત ગામડાના વાતાવરણનો સુભગ સમન્વય અહીં જોવા મળે છે, કારણ કે એક તરફ ઓસ્લો ફિયોડ અને બીજી તરફ ટેકરાળ અરણ્યો છે. શહેરનો બાર ટકા ભાગ અદ્યતન નગર તરીકે વિકસ્યો છે, જ્યારે બાકીના ભાગમાં કુદરત અને માનવનું સુંદર સહજીવન જોવા મળે છે. ચારસો પચાસ ચોરસ કિલોમીટરમાં ફેલાયેલું આ શહેર ક્ષેત્રફળની દષ્ટિએ વિશ્વનું મોટામાં મોટું શહેર છે; કારણ કે, આ સંસ્કૃત શહેરે પોતાની વચ્ચોવચ હરિયાળાં ક્ષેત્રો સાચવ્યાં છે, જ્યાં અહીંનાં લોકો હળવાશનો સમય માણે છે. કદાચ એટલે જ, અહીંની પ્રજાનું જીવન વિશ્વનાં અન્ય મહાનગરોના લોકો જેવું તાણભર્યું અને ધમાલિયું નથી. નવથી અગિયારમી સદીમાં અહીંની ખતરનાક વાઈકિંગ પ્રજાથી વિશ્વઆખું ધ્રૂજતું; જ્યારે આજે એ જ નોર્વેની પ્રજા અત્યંત શાંતિપ્રિય, મૈત્રીપૂર્ણ અને સૌજન્યશીલ ગણાય છે. વિપરીત અને કઠિન હવામાનનો સામનો કરીને પણ જે સંસ્કારિતા એમણે વિકસાવી છે, તે બેમિસાલ છે. ઊંચા, એથ્લીટ જેવા સશક્ત બાંધાવાળા, સોનેરી વાળવાળા ને ભૂરી આંખવાળા નોર્વેજિયનોની એક આગવી પ્રતિભા છે. અહીં સાક્ષરતાનો આંક, નવ્વાણુ ટકા છે. લોકો ખરા અર્થમાં સુખી છે. વળી વિશ્વમાં સૌથી લાંબું આયુષ્ય ધરાવતી પ્રજા આ જ છે. અહીંની સ્ત્રીઓનું સરેરાશ આયુષ્ય 81 વર્ષ છે અને અહીંના પુરુષો સરેરાશ 74 વર્ષ જીવે છે ! અને એ સૌની સરેરાશ માથાદીઠ આવક છે, દર મહિને આશરે પિસ્તાળીસ હજાર રૂપિયા !!